Il-futur f'idejk - Semma' leħnek fil-Konferenza dwar il-Futur tal-Ewropa ©Petri Oeschger/Getty Images Wara t-tnedija tal-pjattaforma diġitali, il-Bord Eżekuttiv ikompli jirfina l-arranġamenti qabel l-avveniment ibridu inawgurali fit-9 ta' Mejju. Fit-tielet laqgħa tagħhom nhar il-Ħamis (22 ta' April), il-Bord Eżekuttiv approva l-abbozz tal-programm tal-avveniment, li ser isir f'Jum l-Ewropa. Dan se jixxandar b'trasmissjoni diretta, u se jinkludi parteċipazzjoni remota taċ-ċittadini u interventi mill-Presidenti tat-tliet istituzzjonijiet tal-UE. Barra minn hekk, ir-rappreżentanti tal-Parlament Ewropew, tal-Kunsill u tal-Kummissjoni approvaw ukoll ir-Regoli ta' Proċedura tal-Konferenza rigward il-bordijiet taċ-ċittadini Ewropej, u fir-rigward tal-Prinċipji u l-Kamp ta' Applikazzjoni tal-Konferenza. Kull panel se jkun magħmul minn 200 ċittadin u se jiżgura li tiġi inkluża mill-inqas ċittadin wieħed mara u ċittadin wieħed maskili għal kull Stat Membru. Iċ-ċittadini se jintgħażlu b'mod aleatorju biex jistabbilixxu panels li jkunu rappreżentattivi tad-diversità tal-UE, f'termini tal-oriġini ġeografika, is-sess, l-età, l-isfond soċjoekonomiku u l-livell ta' edukazzjoni. Iż-żgħażagħ ta' bejn is-16 u l-25 sena se jiffurmaw terz ta' kull panel. Huma kellhom ukoll skambju ta' fehmiet dwar ir-regoli tal-Plenarja tal-Konferenza, bil-għan li jintlaħaq qbil fil-laqgħa tagħhom li jmiss. Il-Kopresident tal-Bord Eżekuttivtal-Parlament, Guy Verhofstadt, qal: "Qed inħejju t-triq biex niksbu kemm jista' jkun interazzjoni bejn iż-żewġ linji ta' tluq tal-Konferenza — il-pjattaforma u l-panels taċ-ċittadini. Il-pass li jmiss huwa li tiġi stabbilita l-Plenarja biex tirrifletti d-diversità tal-opinjoni li teżisti fl-Ewropa u tilqa' l-ideat u s-suġġerimenti miċ-ċittadini, li fuqhom jiddependi s-suċċess tal-Konferenza." Is-Segretarju tal-IstatPortugiż għall-Affarijiet tal-UE, u l-Kopresident mill-Presidenza tal-Kunsill tal-UE, Ana Paula Zacarias , qalet: "Il-livell ta' parteċipazzjoni fil-pjattaforma diġitali tal-Konferenza matul l-aħħar jiem kien tassew impressjonanti. Iċ-ċittadini qed iwieġbu s-sejħa tagħna għall-parteċipazzjoni u wasal iż-żmien li nagħmlu pass ieħor u li tibda l-Konferenza." Il-Viċi President tal-Kummissjoni għad-Demokrazija u d-Demografija, u l-Kopresident, Dubravka Šuica , qalet: " Din il-Konferenza hija kollha dwar l-involviment u l-għoti tas-setgħa liċ-ċittadini. Aħna nżommuhom fuq quddiem nett fil-ħsieb kollu tagħna dwar il-Konferenza. Kemm jekk huma favur l-Ewropa kif ukoll jekk huma xettiċi, irridu nisimgħu mingħandhom, sabiex inkunu nistgħu nirrispondu għat-tħassib tagħhom." Il-passi li jmiss Il-laqgħa li jmiss tal-Bord Eżekuttiv hija skedata li ssir fit-9 ta' Mejju fi Strasburgu. Madankollu, jistgħu jiġu skedati laqgħat addizzjonali fil-ġimgħat ta' qabel. Il-Bord Eżekuttiv huwa magħmul minn rappreżentanti mit-tliet istituzzjonijiet - il-Parlament Ewropew, il-Kunsill u l-Kummissjoni- fuq l-istess livell. Huwa jissorvelja l-ħidma, il-proċess u l-organizzazzjoni tal-Konferenza. Ir-rappreżentanti tal-COSAC jipparteċipaw bħala osservaturi fil-laqgħat kollha tal-Bord. Rappreżentanti mill-Kumitat tar-Reġjuni, il-Kumitat Ekonomiku u Soċjali Ewropew u l-imsieħba soċjali huma mistiedna wkoll bħala osservaturi. Il-pjattaforma diġitali hija kompletament interattiva: in-nies jistgħu jinvolvu ruħhom ma' xulxin u jiddiskutu l-proposti tagħhom ma' ċittadini oħra mill-Istati Membri kollha, bl-24 lingwa uffiċjali tal-UE. Persuni minn kull qasam tal-ħajja u f'numri kbar kemm jista' jkun huma mħeġġa jikkontribwixxu, permezz tal-pjattaforma, fit-tiswir tal-futur tagħhom — kif ukoll biex jippromwovu l-pjattaforma fuq il-kanali tal-midja soċjali, bil-hashtag #IlFuturTieghek. Kuntatti: Informazzjoni ta' kuntatt: Numru tat-telefown: (+32) 2 28 43000 (BXL) Numru tat-telefown: (+33) 3 881 74705 (STR) Numru tal-mobile: (+32) 496 59 94 76 Informazzjoni ta' kuntatt: Numru tat-telefown: (+32) 2 28 32357 (BXL) Numru tat-telefown: (+33) 3 881 74651 (STR) Numru tal-mobile: (+32) 470 96 47 35 Informazzjoni ta' kuntatt: Numru tat-telefown: (+32) 2 28 42531 (BXL) Numru tat-telefown: (+33) 3 881 64917 (STR) Numru tal-mobile: (+32) 498 98 34 51 Għal aktar informazzjoni Il-konferenza dwar il-Futur tal-Ewropa Conference on the Future of Europe (europa.eu) Kumitat għall-Affarijiet Kostituzzjonali Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF